Η επίδραση διαφορετικών διδακτικών προσεγγίσεων στην πολλαπλή νοημοσύνη και στην επίτευξη των στόχων της φυσικής αγωγής στην πρωτοβάθμια εκπαίδευση
Authors: Μασάδης Γρηγόριος 
Published: September 2021

Ο κύριος σκοπός της έρευνας ήταν να διερευνήσει την επίδραση διαφορετικών διδακτικών προσεγγίσεων – δασκαλοκεντρικών, συνδυασμός δασκαλοκεντρικών και μαθητοκεντρικών μεθόδων διδασκαλίας, ομαδοσυνεργατική μέθοδο διδασκαλίας σύμφωνα με την κυρίαρχη νοημοσύνη κάθε μαθητή - στις πολλές νοημοσύνες των μαθητών. Επιμέρους στόχοι της έρευνας ήταν: α. Ο έλεγχος της εγκυρότητας και αξιοπιστίας όλων των ερωτηματολογίων που χρησιμοποιήθηκαν στην έρευνα. β. Η διερεύνηση του κλίματος παρακίνησης που επικρατεί κατά τη διάρκεια του μαθήματος. γ. Η διερεύνηση του βαθμού της ικανοποίησης που αποκομίζουν οι μαθητές από τη συμμετοχή τους στο μάθημα. δ. Η διερεύνηση του βαθμού της εκμάθησης των κινητικών δεξιοτήτων μέσα από τρεις διδακτικές προσεγγίσεις. ε. Να εξετάσει το φύλο ως παράγοντα διαφοροποίησης της ανάπτυξης των «πολλών νοημοσυνών», του κλίματος παρακίνησης και της ικανοποίησης. Στην έρευνα πήραν μέρος : α. 657 μαθητές, για τον έλεγχο της εγκυρότητας και της αξιοπιστίας του ερωτηματολογίου που αξιολογεί τις «πολλές νοημοσύνες». β. 469 μαθητές, για τον έλεγχο της εγκυρότητας και της αξιοπιστίας του ερωτηματολογίου που διερευνά το κλίμα παρακίνησης. γ. 732 μαθητές, για τον έλεγχο της εγκυρότητας και της αξιοπιστίας του ερωτηματολογίου που διερευνά την ικανοποίηση των μαθητών. δ. Στην κύρια έρευνα συμμετείχαν 387 μαθητές της E΄ και Στ΄ τάξης. Το παρεμβατικό πρόγραμμα ήταν διάρκειας 2 μηνών και διεξήχθησαν 16 μαθήματα από τα οποία 4 μαθήματα καλαθοσφαίρισης, 4 μαθήματα πετοσφαίρισης, 4 μαθήματα κλασικού αθλητισμού και 4 μαθήματα παραδοσιακών χορών. Η διδασκαλία των κινητικών δεξιοτήτων πραγματοποιήθηκε με το στιλ του παραγγέλματος για την πρώτη πειραματική ομάδα, με συνδυασμό δασκαλοκεντρικών (αμοιβαία διδασκαλία, μη αποκλεισμού) και μαθητοκεντρικών (καθοδηγούμενη ανακάλυψη) μεθόδων διδασκαλίας για τη δεύτερη πειραματική ομάδα ενώ η τρίτη πειραματική ομάδα διδάχθηκε τα αντικείμενα με την ομαδοσυνεργατική μέθοδο με τις ομάδες να αποτελούνται από μαθητές με την κυρίαρχη νοημοσύνη. Για τη συλλογή των δεδομένων χρησιμοποιήθηκαν τα ερωτηματολόγια: α. «Multiple Intelligences Profiling Questionnaire VII» β. «Motivational Climate in Physical Education Scale» και γ. «Physical Activity Class Satisfaction Questionnaire (PACSQ)». Για την αποτίμηση της μάθησης του γνωστικού αντικειμένου χρησιμοποιήθηκε η Κλίμακα Διαβαθμισμένων Κριτηρίων για την Αξιολόγηση του Ελληνικού Παραδοσιακού Χορού. Οι στατιστικές αναλύσεις που πραγματοποιήθηκαν ήταν: α. Στοιχεία περιγραφικής στατιστικής. β. Διερευνητική παραγοντική ανάλυση όλων των ερωτηματολογίων. γ. Επιβεβαιωτική παραγοντική ανάλυση όλων των ερωτηματολογίων για την εγκυροποίησή τους τους στον ελληνικό μαθητικό πληθυσμό. δ. One-way Anova ανάλυση για τη διαπίστωση διαφορών στους μέσους όρους των τριών πειραματικών ομάδων κατά την αρχική μέτρηση ε. Ανάλυση αξιοπιστίας και εγκυρότητας για τον έλεγχο της εσωτερικής συνοχής των παραγόντων. στ. Ανάλυση διακύμανσης επαναλαμβανόμενων μετρήσεων για να ελεγχθεί εάν υφίστανται στατιστικά σημαντικές διαφορές εντός και μεταξύ των ομάδων (πειραματική και ελέγχου) από μέτρηση σε μέτρηση (αρχική και τελική) για την εξέταση πιθανών διαφορών εντός και μεταξύ των ομάδων από μέτρηση σε μέτρηση καθώς και η εξέταση πιθανών διαφορών στον μέσο όρο των μετρήσεων μεταξύ της πειραματικής και της ομάδας ελέγχου. Από τη στατιστική ανάλυση των δεδομένων διαπιστώνεται ότι: α. Η ελληνική έκδοση των ερωτηματολογίων «Αξιολόγηση πολλών νοημοσυνών», «Κλίμα Παρακίνησης στο μάθημα της Φυσικής Αγωγής» και «Ικανοποίηση από το μάθημα της Φυσικής Αγωγής» αποτελούν έγκυρα και αξιόπιστα όργανα μέτρησης των «πολλών νοημοσυνών» μαθητών/τριών Ε΄ και Στ΄ τάξης δημοτικού σχολείου καθώς και του κλίματος παρακίνησης και της ικανοποίησης που απολαμβάνουν οι μαθητές/τριες από τη συμμετοχή τους στο μάθημα της φυσικής αγωγής. β. Οι παράγοντες όλων των ερωτηματολογίων παρουσίασαν αξιόπιστη εσωτερική συνοχή. γ. Παρατηρήθηκαν στατιστικά σημαντικές μεταξύ των τριών πειραματικών ομάδων από μέτρηση (αρχική) σε μέτρηση (τελική) για κάθε παράγοντα όλων των ερωτηματολογίων. δ. Το φύλο δεν αποτέλεσε παράγοντα διαφοροποίησης των επιπέδων του κλίματος παρακίνησης και της ικανοποίησης από το μάθημα. Από την ανάλυση των δεδομένων συμπεραίνεται ότι: α. Η ομαδοσυνεργατική μέθοδος διδασκαλίας, που οι ομάδες της αποτελούνται από μαθητές και μαθήτριες με την ίδια κυρίαρχη νοημοσύνη, μπορεί να εφαρμοστεί με επιτυχία στο μάθημα της φυσικής αγωγής. β. Ο συνδυασμός δασκαλοκεντρικών και μαθητοκεντρικών μεθόδων διδασκαλίας και η ομαδοσυνεργατική μέθοδος διδασκαλίας με τις ομάδες να αποτελούνται από μαθητές και μαθήτριες με την ίδια κυρίαρχη νοημοσύνη συμβάλλουν σημαντικά στη βελτίωση των επιπέδων των νοημοσυνών, του κλίματος παρακίνησης και της προσλαμβάνουσας ικανοποίησης από τη συμμετοχή στο μάθημα. γ. Το στιλ του παραγγέλματος, ο συνδυασμός δασκαλοκεντρικών και μαθητοκεντρικών μεθόδων διδασκαλίας και η ομαδοσυνεργατική μέθοδος διδασκαλίας με τις ομάδες να αποτελούνται από μαθητές/τριες με την ίδια κυρίαρχη νοημοσύνη αποτελούν τρεις διδακτικές μεθόδους κατάλληλες για τη διδασκαλία των κινητικών δεξιοτήτων.